จับผู้ประกอบการจีนกสิกรไทยมั่นใจโตแน่
“กสิกรไทย” เกาะกระแสธุรกิจจีนย้ายฐานการผลิต ลุยปล่อยกู้เอสเอ็มอีในนิคมฯ ไทยจีน
25 พ.ค. 2555

“กสิกรไทย” เกาะกระแสธุรกิจจีนย้ายฐานการผลิต ลุยปล่อยกู้เอสเอ็มอีในนิคมฯ ไทยจีน 
นายพิพิธ เอนกนิธิ รองกรรมการผู้จัดการ ธนาคารกสิกรไทย กล่าวว่า ธนาคารคาดว่าในปีนี้จะมีธุรกิจเอสเอ็มอีจีนเข้ามาลงทุนในไทยไม่ต่ำกว่า 3 หมื่นล้านบาท เนื่องจากรัฐบาลจีนมีนโยบายสนับสนุนผู้ประกอบการให้ออกต่างประเทศ ดังนั้นในปีนี้ธนาคารจะเข้าไปทำตลาดในลูกค้ากลุ่มทั้งด้านการสนับสนุนเงินทุน บริการธุรกรรมการเงินและการให้คำแนะนำข้อมูลการลงทุน โดยคาดว่าจะมียอดสินเชื่อธุรกิจจีนของธนาคารในปีนี้จะเติบโตขึ้นจาก 2,300 ล้านบาท เป็น 3,000 ล้านบาท
ขณะนี้นักลงทุนจีนเริ่มสนใจลงทุนในไทยเพิ่มขึ้น โดยเฉพาะกลุ่มอุตสาหกรรมอาหาร พลังงานและขนส่ง 
นายบุนชาน กุลวทัญญู ผู้ช่วยกรรมการผู้จัดการ ธนาคารกสิกรไทย กล่าวว่า ล่าสุดธนาคารได้เข้าไปสนับสนุนผู้ประกอบการจีนในนิคมอุตสาหกรรมระยอง ไทย-จีน ซึ่งมีผู้ประกอบการจีน 39 ราย โดยเป็นลูกค้าของธนาคารแล้ว 20 ราย คิดเป็นวงเงินสินเชื่อ 750 ล้านบาท